Eiendomsagent vermoor: ‘Sy was so wonderlik’André en Hanle Lategan. Foto: Facebook Die polisie is steeds besig om al die stukke van die legkaart in mekaar te pas in die ondersoek na die opspraakwekkende moord op Hanle Lategan (52), die eiendomsagent wie se liggaam Dinsdag in ŉ veld langs ŉ waterstroom in Randfontein gekry is. Maroela Media het vroeër berig ŉ soektog is van stapel gestuur nadat Lategan, wat Maandagaand 18:00 ŉ kliënt sou neem om na ŉ huis in Rant-en-Dal in Krugersdorp te gaan kyk, in hierdie tyd verdwyn het. Skoolkinders het omstreeks 06:45 Dinsdagoggend op ŉ liggaam in ŉ veld in Randfontein afgekom en die polisie is ontbied. Die liggaam is later as Lategan geïdentifiseer. André Lategan, Hanle se man, het Woensdag aan Maroela Media gesê sy vrou het Maandag omstreeks 17:20 glo met kliënte klaargemaak voordat sy na ŉ private hospitaal in Krugersdorp gery het, vermoedelik om haar volgende kliënte daar te ontmoet. “Ek het haar die Maandagmiddag so 16:00 gesien, toe sy my iPad by my kom haal het. Ek was besig om krieket af te rig en was besig met die kinders. Toe sy in haar kar klim, het ek vir haar gesê, ‘Ok meisie, mooi bly.’ En dit was die laaste keer wat ek haar gesien het,” het hy gesê. Volgens André wys beeldmateriaal van die hospitaal se sekuriteitskameras hoe Hanle op ŉ geel sperstreep stilhou en ŉ rukkie daar wag voordat ŉ veiligheidswag na haar toe stap en haar vra om in die parkeerarea oorkant die straat te parkeer. In die parkeerarea kom ŉ vrou na haar toe gestap en Hanle stap oënskynlik gewilliglik saam met die vrou weg. “Hulle stap weg uit die sig van die kameras uit en mens kan nie verder sien wat gebeur nie,” het André gesê. Hy het gesê kort daarna het iemand probeer om met Hanle se bankkaart geld te trek, maar omdat die persoon probeer het om meer as die daaglikse limiet te trek, is die transaksie geweier. Gert Jonker, voorsitter van die Krugersdorp GPF, het aan Maroela Media gesê GPF-lede het later Maandagaand Hanle se motor by die hospitaal opgespoor. ŉ Volskaalse soektog is van stapel gestuur tot 02:00 die volgende oggend, het hy gesê. “Omtrent 09:00 Dinsdagoggend het die GPF my jongste seun gekontak en gesê ŉ lyk is in Randfontein gekry en hulle is amper seker dit is sy. My skoonseun het haar gaan uitken,” het André gesê. Sy is vermoedelik met ŉ stomp voorwerp doodgeslaan. Die egpaar het twee seuns, onderskeidelik 32 en 28 jaar oud, ŉ 30-jarige dogter en twee kleinkinders. “Hanle was die wonderlikste mens. Daar was niks wat sy nie kon doen nie. Sy was so wonderlik…” het ŉ emosionele André gesê. Maroela Media het die polisie genader om oor die vordering van die ondersoek te verneem en wag op hul kommentaar. Lees alle vorige berigte oor Hanle Lategan op Maroela Media.